ดอลล์อ่อนค่าหลังเฟดเผยภาพรวมศก.สหรัฐฯ
ดอลลาร์สหรัฐปรับตัวลงเมื่อเทียบสกุลเงินยูโรเมื่อคืนนี้ (13 ม.ค.) หลังจากที่ธนาคารกลางสหรัฐ (FED) เปิดเผยรายงาน Beige Book ที่ระบุว่าภาวะเศรษฐกิจสหรัฐยังคงส่งสัญญาณที่แตกต่างกัน
14 ม.ค. 2559

สำนักข่าวอินโฟเควสท์รายงานว่า ค่าเงินยูโร (13 ม.ค.) แข็งค่าเมื่อเทียบดอลลาร์สหรัฐที่ระดับ 1.0875 ดอลลาร์สหรัฐ จาก 1.0856 ดอลลาร์สหรัฐ ขณะที่เงินปอนด์เพิ่มขึ้นที่ 1.4445 ดอลลาร์สหรัฐ จากระดับ 1.4430 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 117.84 เยน จาก 117.59 เยน และเพิ่มขึ้นเมื่อเทียบกับฟรังก์สวิสที่ระดับ 1.0065 ฟรังก์ จาก 1.0019 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.6961 ดอลลาร์สหรัฐ จากระดับ 0.6981 ดอลลาร์
ดอลลาร์อ่อนแรงลง หลังจากเฟดเปิดเผยในรายงานสรุปภาวะเศรษฐกิจ หรือ Beige Book ว่ากิจกรรมทางเศรษฐกิจสหรัฐมีการขยายตัวใน 9 เขตในช่วงตั้งแต่ปลายเดือนพ.ย.ปีที่แล้วถึงต้นเดือนม.ค.ปีนี้ อย่างไรก็ตาม Beige Book ระบุว่าหลายเขตได้รายงานว่าดอลลาร์ที่แข็งค่าได้ส่งผลกระทบเชิงลบต่ออุปสงค์
ส่วนข้อมูลเศรษฐกิจที่สดใสจากจีนที่เปิดเผยเมื่อวานนี้ได้ช่วยหนุนความต้องการสินทรัพย์เสี่ยงและส่งผลให้ดอลลาร์แข็งค่าขึ้นเมื่อเทียบสกุลเงินเยน สำนักงานศุลกากรจีนรายงานเมื่อวานนี้ว่า ยอดส่งออกของจีนในเดือนธ.ค.ปรับตัวขึ้น 2.3% เมื่อเทียบรายปี หลังจากที่ร่วงลง 3.7% ในเดือนพ.ย. ขณะที่ยอดการนำเข้าในเดือนธ.ค.ลดลง 4% เมื่อเทียบรายปี หลังจากที่ร่วงลง 5.6% ในเดือนพ.ย.